
1. 
Formål og omfang

Formålet med retningslinjene er å sikre et effektivt vedlikehold av det elektroniske stoffkartoteket, og å sikre at alle helsefarlige kjemikalier og alt helsefarlig biologisk materiale blir registrert med HMS-datablad i stoffkartoteket.

Retningslinjene gjelder for alle studenter og tilsatte ved UiTø som fremstiller, pakker, bruker eller oppbevarer helsefarlige kjemikalier eller helsefarlig biologisk materiale. Retningslinjene gjelder også for andre som håndterer eller lagrer slike i UiTø sine lokaler.

Stoffkartoteket er en samling av HMS-datablader for alle kjemiske stoffer og stoffblandinger som brukes i virksomheten. Kartoteket skal også inneholde informasjonsblad for andre helsefarlige kjemikalier samt helsefarlig biologisk materiale.

Arbeidsgivere i virksomheter som framstiller, pakker, bruker eller oppbevarer helsefarlige stoffer har plikt til å opprette stoffkartotek.  Dette kravet finnes i stoffkartotekforskriften og kjemikalieforskriften.  Arbeidstilsynet og Direktoratet for samfunnssikkerhet og beredskap fører tilsyn med stoffkartotekforskriften innenfor sine respektive ansvarsområder.

2. 
Ansvar

Et stoffkartotek må til enhver tid holdes oppdatert med hva som faktisk finnes av kjemikalier i virksomheten. Rutinene må derfor sikre at det er siste utgave av HMS-databladet og/eller informasjonsbladet for alle kjemikalier som er i bruk i virksomheten. For å sikre at rutinene følges, må ansvarsfordelingen være klarlagt. 

2.1 Ledelsens ansvar

2.1.1.
Ansvarsområde for Universitetsdirektøren.

· Universitetsdirektøren er ansvarlig for at det utnevnes en systemadministrator for det elektroniske stoffkartoteket, og at det legges til rette for at systemadministrator får utført sine arbeidsoppgaver. 

· Universitetsdirektøren er ansvarlig for at gjeldende retningslinjer og instrukser for drift av stoffkartoteket blir etterfulgt av fakultetene/enhetene.

2.1.2.
Ansvarsområde for leder ved fakultet/enhet.

· Hvert fakultet/enhet som fremstiller, pakker, bruker eller oppbevarer helsefarlige stoffer skal ha minimum en lokal stoffkartoteksuperbruker for det elektroniske stoffkartotek.  Leder ved fakultetet/enheten er ansvarlig for at det utnevnes en stoffkartoteksuperbruker for det elektroniske stoffkartoteket og at det legges til rette for at stoffkartoteksuperbrukeren får utført sine arbeidsoppgaver.

· Leder ved fakultet/enhet er ansvarlig for at instruks for stoffkartoteksuperbruker og instruks for stoffkartotekkontakt blir etterfulgt lokalt.

· Melding om utnevning av ny stoffkartoteksuperbruker ved fakultetet/enheten sendes til systemadministrator.

· Leder ved fakultet/enhet skal ha kjennskap til kravene i stoffkartotekforskriften og kjemikalieforskriften.

2.1.3.
Ansvarsområde for brukerstedets leder.

· Hvert brukersted som fremstiller, pakker, bruker eller oppbevarer helsefarlige stoffer skal ha en stoffkartotekkontakt.  Leder ved brukerstedet er ansvarlig for at en stoffkartotekkontakt utnevnes, og at det legges til rette for at stoffkartotekkontakten får utført sine arbeidsoppgaver. 

· Leder ved brukerstedet er ansvarlig for at organiseringen av stoffkartoteket skjer i henhold til stoffkartotekforskriften og kjemikalieforskriften
· Leder ved brukerstedet er ansvarlig for at det utarbeides egne rutiner for vedlikehold av brukerstedets stoffkartoteket. Stoffkartotekkontakten skal være sentral i organiseringen av dette arbeidet.

· Leder ved brukerstedet er ansvarlig for at det finnes et tilstrekkelig, papirbasert, stoffkartotek ved brukerstedet.

· Leder ved brukerstedet er ansvarlig for at det ved direkte import av stoffer utarbeides informasjonsblad.

· Stoffer som etter en risikovurdering ikke representerer helse- eller miljøfare behøver ikke inkluderes i stoffkartoteket.

· Melding om utnevning av ny stoffkartotekkontakt ved brukerstedet sendes umiddelbart til systemadministrator.

2.2 
Fagpersoner

2.2.1
Oversikt over fagpersoner


2.2.2
Systemadministrator

Det er en systemadministrator for det elektroniske stoffkartoteket ved UiTø. Denne er utnevnt av Universitetsdirektøren.

Systemadministrator er UiTø sin kontaktperson for systemleverandøren (systemansvarlig). Dette omfatter forhold som vedrører:

· kontrakt med systemleverandør

· oppfølging av kontrakt og nye versjoner av systemet

· brukerlisenser

· rutiner for innlegging av HMS-datablad

· informasjon rundt oppdatering av programvaren til stedlige brukere

Systemadministrator skal i tillegg sørge for

· at stoffkartoteksuperbrukerne får opplæring i;

· søk i databasen (inkl. bruk av rapporter)

· organisering av administrasjonsmodul

· registrering/fjerning av stoff

· innlegging av HMS-datablad (dersom denne oppgaven ikke er delegert)

· organisering av administrasjonsmodulen i stoffkartoteket

· innlegging av HMS-datablad i stoffkartoteket

· utforme rapporter for søk i databasen

· fjerning av HMS-datablad for stoff som ikke lenger er i bruk

· rutiner for vedlikehold av stoffkartoteket

· å kvalitetssikre vedlikeholdet av stoffkartoteket

Systemadministrator kan delegere innlegging av HMS-datablad i stoffkartoteket til stoffkartoteksuperbruker dersom mengden av nye HMS-datablad tilsier dette.

2.2.3
Stoffkartoteksuperbruker 

Hvert fakultet/enhet som håndterer helsefarlige stoff eller helsefarlig biologisk materiale, skal ha minst en stoffkartoteksuperbruker  tilknyttet fakultetet/enheten. Disse utnevnes av leder ved fakultet/enhet.

Oppgavene til stoffkartoteksuperbruker er;

· å organisere vedlikeholdet av stoffkartoteket ved fakultetet/enheten

· opplæring av verneombudene og stoffkartotekskontaktene på brukerstedene

· søk i databasen

· informere stoffkartotekkontakter og verneombud om nye rutiner, regelverk, programvare etc.

· bestille og motta stoff (kun dersom stoffkartoteksuperbruker er innkjøper)

· registrere stoff i stoffkartoteket

· forberede innlegging av elektroniske HMS-datablad (også i papirutgave)

· innlegging av elektroniske HMS-datablad (kun dersom oppgaven er delegert til stoffkartoteksuperbruker)

· sanere stoff fra stoffkartotekets administrasjonsmodul

· taushetsplikt 

Stoffkartoteksuperbruker vil også kunne få delegert oppgaver med å legge inn HMS-datablad i stoffkartoteket.

2.2.4
Stoffkartotekkontakt 

Hvert brukersted som bruker stoff skal ha en stoffkartotekkontakt.  Denne skal være utnevnt av leder for brukerstedet.   Stoffkartotekkontakten bør være den personen som bestiller og mottar stoff ved brukerstedet.

Stoffkartotekkontakten har i oppgave å 

· sørge for opplæring av brukerne på brukerstedet.

· søk i databasen

· rutiner for bestilling av stoff, 

· sanering av stoff

· være kontaktperson mellom brukersted og stoffkartoteksuperbruker

· informasjon om rutiner

· informasjon om programvare

· sanering av stoff

· organisere vedlikeholdet av stoffkartoteket ved brukerstedet

· bestille stoff (hvis oppgaven er delegert)

· bestille HMS-datablad 

· motta stoff (hvis oppgaven er delegert)

· sende informasjon om mottatt  stoff og HMS-datablad til stoffkartoteksuperbruker (dersom dette ikke er samme person)

2.2
Ansvar for fagpersoner

· Systemadministrator for stoffkartoteket rapporterer til Universitetsdirektøren.

· Stoffkartoteksuperbruker rapporterer til leder for fakultetet/enheten

· Stoffkartotekkontakt rapporterer til leder for brukerstedet

3. 
Definisjoner

Brukersted: 

det stedet hvor  stoffet er tilknyttet administrasjonsmodulen i stoffkartoteket (institutt, avdeling etc.)

Leder for brukersted:

instituttleder, avdelingsleder, seksjonsleder, gruppeleder 

Leder for fakultet/enhet: 
fakultetsdirektør, høyskoledirektør, teknisk direktør, adm. leder 

Stoff:

kjemisk-, radioaktivt- eller biologisk materiale

Biologisk materiale:
mikroorganismer, cellekulturer og endoparasitter som kan fremkalle infeksjoner, allergier eller giftvirkninger hos mennesker som i sitt arbeid kommer i kontakt med slike

HMS-informasjon:
HMS-datablad eller informasjonsblad
HMS-datablad:
standardisert HMS-informasjon i 16 punkt for merkepliktige kjemikal som leverandøren av produktet er pliktig å levere

Informasjonsblad:
HMS-informasjon som brukeren selv må innhente

4. 
Rutiner for vedlikehold 

4.1 Hva som skal registreres 

(jf. Stoffkartotekforskriften og kjemikalieforskriften)

a) Følgende skal registreres i stoffkartoteket 

	Gruppe
	Stoff
	HMS-informasjon

	1
	Merkepliktige kjemikalier
	HMS-datablad

	2
	Helsefarlige stoff som ikke er merkepliktige
	Informasjonsblad

	3
	Helsefarlig biologisk materiale
	Informasjonsblad


HMS-datablad er standardisert HMS-informasjon i 16 punkt. Leverandør av merkepliktige kjemikal skal sende med HMS-datablad ved levering av stoff første gang det blir levert til kunde samt ved endring i HMS-databladet innen 12 mnd. etter siste levering til kunde.

Eier av helsefarlige stoff som ikke er merkepliktige, samt av helsefarlig biologisk materiale, er selv ansvarlig for at det blir utarbeidet informasjonsblad. Informasjonsbladet skal minst inneholde følgende opplysninger

	Opplysning
	Gruppe 2
	Gruppe 3

	navn
	x
	x

	Sammensetning
	x
	

	informasjon om produsent/importør/selger
	x
	x

	informasjon om fysikalske, kjemiske data
	x
	

	informasjon om helseskadelige egenskaper / toksikologiske data
	x
	x

	informasjon om smittefare
	
	x

	Risikomoment
	x
	x

	Forebyggende vernetiltak
	x
	x

	Førstehjelp håndtering
	x
	x


b) HMS-informasjonen skal være på norsk der den finnes på norsk. 

c) Informasjonen skal være gitt på norsk og være kortfattet og lett forståelig. Arbeidsgiver må sørge for at arbeidstakere som ikke behersker norsk, får tilstrekkelig skriftlig informasjon og opplæring ut fra opplysningene i stoffkartoteket.

d) Alle stoff med norsk HMS-informasjon skal være registrert på norsk. Stoff som har HMS-informasjon på engelsk kan være registrert på enten engelsk eller norsk.

4.2 Bestilling av stoff

a) Brukeren som skal ha et nytt stoff, gir melding om dette til innkjøper/stoffkartotekkontakt. Meldingen skal inneholde informasjon om bruker, om stoffet og om registrering som allerede er i stoffkartoteket.

b) Innkjøper/stoffkartotekkontakt bestiller stoff, og ber om gjeldende HMS-datablad dersom dette ikke allerede er i stoffkartoteket.

4.3 Innhenting av HMS-datablad

a) HMS-databladene skal helst være i Chess-format. Dersom Chess-format ikke er tilgjengelig, er andre elektroniske format aktuelle.  

b) HMS-databladene skal om mulig sendes direkte fra leverandør til stoffkartoteksuperbruker. I enkelte tilfeller vil innkjøper motta HMS-databladene sammen med kjemikaliet. I så fall skal innkjøper oversende HMS-databladene til stoffkartoteksuperbruker.

c) Dersom HMS-databladene bare er tilgjengelig i papirformat, skal dette oversendes systemadministrator for skanning.

d) Stoffkartoteksuperbruker sender det elektroniske HMS-databladet over til systemadministrator dersom innleggingen ikke er delegert til stoffkartoteksuperbruker.

4.4 Mottak av stoff

a) Når innkjøper/stoffkartotekkontakt mottar stoffet, blir informasjon om dette oversendt stoffkartoteksuperbruker (dersom dette ikke er samme person).

b) Innkjøper/stoffkartotekkontakt leverer stoffet til brukeren.

4.5 Registrering av stoff

Stoffkartoteksuperbruker  registrerer stoffet i stoffkartoteket på det aktuelle brukerstedet.

4.6 Innlegging av HMS-datablad 

Systemadministrator legger det elektroniske HMS-databladet inn i databasen og knytter det til det aktuelle brukerstedet. Dersom dette arbeidet er delegert, blir det utført av stoffkartoteksuperbruker.

4.7 Sletting av stoff

a) Stoffkartotekskontakten melder fra til stoffkartoteksuperbruker om stoff som skal slettes fra brukerstedet.

b) Stoffkartoteksuperbrukeren sletter registreringen av stoffet fra administrasjonsmodulen.

4.8  Fjerning av HMS-datablad

a) Systemadministrator skal regelmessig kjøre rapporter for å se om det er HMS-datablad i databasen som ikke er knyttet opp mot brukersted. 

b) HMS-datablad  som ikke er knyttet opp mot  brukersted, fjernes fra databasen av systemadministrator. 

5.
Referanser

Retningslinjene bygger på følgende lover og forskrifter:

· Arbeidsmiljøloven, § 11 (1977)
· Forskrift om systematisk HMS-arbeid (Internkontrollforskriften) (1996)
· Forskrift om oppbygging og bruk av stoffkartotek for helsefarlige stoffer i virksomheter (Stoffkartotekforskriften) (2000)
· kommentar til Stoffkartotekforskriften
· Forskrift om vern mot eksponering for kjemikalier på arbeidsplassen (kjemikalieforskriften) (2001).
Se også disse retningslinjene som gjelder ved Universitetet i Tromsø:

· Retningslinjer for kjemisk laboratoriearbeid
· Retningslinjer for arbeid med åpne radioaktive kilder 

· Retningslinjer for arbeid med biologisk materiale
· Retningslinjer for avhending av spesialavfall ved UiTø
· HMS-håndboka
6.
Vedlegg

1. Instruks for stoffkartoteksuperbruker.
2. Instruks for stoffkartotekkontakt.

